Գատըգիւղի Ս. Թագաւոր եկեղեցին անցեալին վայելած է Կիւլպէնկեան բարեհամբաւ գերդաստանի բարեգործութիւնը։ Անոնց մէջ յատկանշական նուէր մը ըլլալով կը մնայ Ս. Սեղանի մոմերը, որոնք յատուկ պատրաստուած կ՚ուղարկուէին առ ի լուսաւորում Ս. Սեղանին։ Իմ քահանայագործութեանս ամբողջ տեւողութեան ընթացքին հանգուցեալի անձին մէջ յայտնուած տեսայ Կիւլպէնկեան ընտանիքի այդ հաւատարմութեան օրինակը։ Առանց սպասելու որ իրեն զգացնէինք, արդէն իսկ ինքնաբերաբար անձայն անշշուկ մոմերը կը բերէր ու կը յանձնէր բանկալին, կարծես թէ չափը եւ կշիռը իր ձեռքին մէջ եղած ըլլար։